Den ikoniske Bulbjerg Knude i Thy er blevet mindre, efter at dele af kalkknuden for nylig styrtede ned på stranden og i havet ved den store klint. Skredet er naturligt, når det er varmt og fugtigt om dagen og så fryser om natten, oplyser Thomas Wessel Fyhn, som er skovfoged i Naturstyrelsen. - Det er en naturlig proces, og derfor er vi lige nu mest optaget af, at der ikke er nogle, der går ind under og kommer til skade, der er stadigvæk en masser af revner, siger skovfogeden. Faren for at endnu mere styrter ned på stranden er så stor, at politiet har sat markeringer op, for at undgå at nogen kommer til skade. - Vi har afspærret området, og det er en klar opfordring til, at man holder sig væk fra området. Det er meget farligt, hvis der kommer flere skred, fortæller Jørgen Jensen fra lokalpolitiet i Thisted. Lige nu er omkring 150 kubikmeter skredet ned på stranden og i vandet, men endnu mere vil muligvis falde. - Der er masser af revner i det stadigvæk, så der kommer nok mere, siger Thomas Wessel Fyhn. Stykkerne, som er skredet af Bulbjerg Knude, skal ikke fjernes, da det er naturens gang, oplyser skovfogeden. Riderne blev forstyrret af skredet Bulbjerg Knude er Danmarks eneste fuglefjeld, hvor blandt andet riden yngler. Skovløber Jan Bagger Christensen fra Naturstyrelsen Thy siger til TV2 Nord, at det store skred har forstyrret riderne, som for tiden er ved at finde en mage og bygge reder. - Men vi er heldigvis tidligt på sæsonen, så mon ikke riderne finder ud af det alligevel, siger Jan Bagger Christensen. Han fortæller, at der i 2019 også skete et stort skred fra Bulbjerg Knude, og at der også for 15-20 år siden faldt et stort stykke ned.

Referat:
Et større stykke af Bulbjerg Knudes klint er skredet i vandet, og der er fare for, at endnu mere falder ned. Naturstyrelsen og politiet opfordrer derfor nysgerrige til at holde sig væk fra området.